แรงซื้อกลับหนุน SET รีบาวด์! ปิดเช้าบวก 3.42 จุด โบรกฯแนะลงทุนกลุ่มสื่อสาร ชี้ผลตอบแทนสูง
แรงซื้อกลับหนุน SET รีบาวด์! ปิดเช้าบวก 3.42 จุด โบรกฯแนะลงทุนกลุ่มสื่อสาร ชี้ผลตอบแทนสูง โดยดัชนีปิดตลาดเช้านี้ที่ระดับ 1,669.41 จุด เพิ่มขึ้น 3.42 จุด หรือ 0.21 จุด มูลค่าการซื้อขาย 3.94 หมื่นล้านบาท
6 ส.ค. 2562

ผู้สื่อข่าวรายงานว่า ดัชนีปิดตลาดเช้านี้ที่ระดับ 1,669.41 จุด เพิ่มขึ้น 3.42 จุด หรือ 0.21 จุด มูลค่าการซื้อขาย 3.94 หมื่นล้านบาท
10 หุ้นดันดัชนีเช้านี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยในช่วงเช้านี้ผันผวน โดยเปิดเทรดมาดัชนีฯก็ลงไปทดสอบจุดต่ำสุดแถว 1,647 จุด ก่อนที่จะเด้งขึ้นมา ซึ่งระดับ 1,650 จุด จัดได้ว่าเป็นแนวรับเส้นค่าเฉลี่ย 200 วันที่แข็งแกร่ง และเป็นจุดที่ตลาดฯมีโอกาสฟื้นตัวขึ้นได้ ทั้งนี้ตลาดบ้านเราฟื้นตัวขึ้นเป็นไปในทิศทางเดียวกับตลาดหุ้นในภูมิภาคเอเชียที่ช่วงเช้าต่างปรับตัวลงแรงติดลบราว 2% ก่อนจะลดช่วงลบลงเป็นติดลบไม่ถึง 1% หลังจากที่ธนาคารกลางจีนได้ออกมาระบุว่าจะตรึงค่าเงินหยวน ทำให้เงินหยวนที่อ่อนค่าเริ่มมีเสถียรภาพมากขึ้น เนื่องจากเงินหยวนที่อ่อนค่ามากจะกระทบ Fund Flow ซึ่งส่วนใหญ่ก็จะไหลออก ดังนั้นจึงทำให้ตลาดฯเริ่มฟื้นตัวขึ้นได้
“กรอบการฟื้นตัวมองว่ายังจำกัด เนื่องจากภาพยังไม่ชัดเจน ยังต้องติดตามการส่งสัญญาณอยู่ โดยยังต้องติดตามความเคลื่อนไหวทิศทางของเงินหยวน เพราะถ้าเงินหยวนอ่อนค่า ก็จะทำให้เงินสกุลอื่นในเอเชียอ่อนค่าไปด้วย ซึ่งก็จะกดดันให้ Fund Flow ไหลออก”
สำหรับแนวโน้มการลงทุนในช่วงบ่ายนี้ นายกิจพณ กล่าวว่า ตลาดฯคงจะแกว่งตัว ซึ่งก็อาจจะมีการทยอยฟื้นในรายกลุ่ม โดยควรจะเก็งกำไรหุ้นที่เล่นแล้วปลอดภัย และราคายังไม่แพง อย่างกลุ่มสื่อสาร ที่เทรด P/E 15-18 เท่า ซึ่งยังเข้าลงทุนได้ และให้ผลตอบแทนมากกว่า 4%
พร้อมให้แนวรับ 1,650 จุด ส่วนแนวต้าน 1,687-1,700 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
DOHOME  มูลค่าการซื้อขาย  2,216.00 ล้านบาท ปิดที่    8.15 บาท เพิ่มขึ้น 0.35 บาท
CPALL   มูลค่าการซื้อขาย  2,024.18 ล้านบาท ปิดที่   86.00 บาท เพิ่มขึ้น 0.50 บาท
AOT     มูลค่าการซื้อขาย  1,799.53 ล้านบาท ปิดที่   69.25 บาท ลดลง  0.25 บาท
PTT     มูลค่าการซื้อขาย  1,758.93 ล้านบาท ปิดที่   45.75 บาท ราคาไม่เปลี่ยนเปลง
ADVANC  มูลค่าการซื้อขาย  1,441.16 ล้านบาท ปิดที่  214.00 บาท เพิ่มขึ้น 8.00 บาท